ಕರ್ಂಗೋಲು ವೇಷೊ ಪಾಡ್‍ದ್ ಗ್ರಾಮೊಸಂಚಾರೊ ಪಿದಾಡುವೆರ್. ಕರ್ಂಗೋಲು ತಂಡೊದ ಯಜಮಾನೆ ಪ್ರತೀ ಇಲ್ಲ್‌ ಇಲ್ಲ್‌ಗ್ ರಾತ್ರಿಯಿಡೀ ಪೋದು 'ಪೊಲಿದೆತ್ತೊಂದು ಬತ್ತೊ'(ಸಂಪತ್ತ್‌ನ್ ದೆತೊಂದು ಬತ್ತೊ) ಇಂಚ ಪನ್ಪೆ. ಅಪಗ ಇಲ್ಲಡೆದಕುಲು ಅವು ಬಲೆಂದ್ ಪನ್ಪೆರ್. ನಲಿಪಿಯರ ಬತ್ತ್‌ನಕ್‍ಲೆನ ಕೈಟ್ ಗಂಟೆಮಣಿ ಇಪ್ಪುಂಡು. ಅಯಿನ ಇಲ್ಲಡೆದ ಜಾಲ್‍ಡ್ ಜೋರಾದ್ ಆಡಾವೆರ್. ನಲಿಪುನಕುಲು ರಡ್ಡ್ ಸಾಲ್‍ಡ್ ಉಂತ್‍ದ್ ದುಂಬು ಪಿರವು ಪಜ್ಜೆ ಪಾಡುವೆರ್. ಅಕ್ಲೆನ ರಡ್ಡ್ ಕೈಟ್‍ಲಾ ನೆಕ್ಕಿಸಪ್ಪು ಇಪ್ಪುಂಡು. ಆ ನೆಕ್ಕಿಸಪ್ಪುನು ಬೀಜೊಂದು ನಾಲ್‍ದಿಕ್ಕ್‌ಗ್‍ಲಾ ಸುತ್ತು ಬರ್ಪೆರ್. ಮೆಕ್ಲೆನೊಟ್ಟುಗೆ ಒರಿ ಡೋಲುಬೊಟ್ಟೊಂದು 'ಪೊಲಿಯೇ ಪೊಲ್ಯರ್ಫೊ ಪುವ್ವೆ ಪೋಂಡುಲ್ಲಾಯ'ಂದ್ ಪದೊ ಪಂಡೊಂದು ಸುತ್ತು ಬರ್ಪೆ. ಇಂಚ ಇಲ್ಲ್‌ ಇಲ್ಲ್‌ದ ಬಾಕಿಲ್‍ಗ್ ಪೋಪೆರ್. ಮೆಕ್ಲೆಗ್ ಅರಿ, ಬಾರ್, ದುಡ್ಡು ಇಂಚ ದಾನೊ ಕೊರ್ಪೆರ್. ಒಂಜಿ ರಾತ್ರಿದ ಸಂಚಾರೊ ಮುಗಿನಗ ಕರ್ಂಗೋಲು ತಂಡೊದಕುಲು ಒಂಜಿ ಕಾಯೆರ್‍ದ ಮರತ ಬುಡೊಕ್ಕು ಬರ್ಪೆರ್. ಕಾಯೆರ್‍ದ ಮರತ ಬುಡೊಟು ವೇಷೊಭೂಷಣೊನು ಗಿಚ್ಚಾದ್ ದಿಡುವೆರ್. ಕಾಯೆರ್‍ಮರತ ಏಳ್ ಇರೆ ದೆತ್ತ್‌ದ್ ಅಯಿಕ್ಕ್ ಅರಿ ಪಾಡ್‍ದ್ ಕೈಮುದ್ ಪೋಪೆರ್. ನೆಕ್ಕಿಸಪ್ಪುದ ಸೂಡಿನ್ ಅವ್ವೇ ಮರತ ಬುಡೊಟು ದೀಡ್‍ದ್ ಪೋಪೆರ್. ಬುಕ್ಕೊ ಮೀದ್ ಒನಸ್ ಮಲ್ಪವೆರ್. ಇಂಚನೇ ಒಂಜಿ ವಾರೊ ಮಾಲ್ಪುವೆರ್.